Endnu en stor aftale har ramt den danske eSportsscene. Nu vil Audi også have en bid af kagen.

Skrevet af Frederik Olesen

En af Danmarks mest prestigefyldte e-sport organisationer har i dag annonceret et nyt sponsorat. Der er tale om Astralis, der i dag kan bryste sig af at husere Danmarks bedste Counter-Strike: Global Offensive hold. Fremover vil det verdenskendte bilmærke Audi agere hovedsponsor, hvilket vidner om den udvikling, som e-sport i disse dage oplever.

Det ser ud til, at 2017 bliver året, hvor e-sport for alvor får fodfæste, og dagens nyhed fra den velkendte organisation, Astralis, er blot endnu en bekræftelse af dette. Fremover kan de fem danske spillere nemlig glæde sig over at repræsentere en virksomhed, der på årlig basis omsætter for flere hundrede milliarder kroner.

Det var en video, som den dansk-ejede organisation smed på deres Twitter sidst på eftermiddagen, der fik hele rygtemøllen til at gå i gang. Hurtigt fik flere af deres Twitter-følgere draget en parallel med en annonceringen fra Audi sidst i 2016, hvor de løftede sløret for en ny Audi Q2 med ordrene “#untaggable”.

Det var også en yderst tilfreds Jakob Lund Kristensen, Co-Founder hos RFRSH Entertainment, der kort efter annonceringen kom med en udtalelse til Esportsmagasinet.

“For e-sporten generelt er det fantastiske nyheder og en blåstempling af vores verden, at et stort non-endemic brand som Audi vælger at gå ind i Counter-Strike. At e-sport er kæmpestort i målgruppen 12-30 årige, har os – der har været med i +10 år – vidst længe. Det er stort at se, at brands som Audi nu endelig tør træde ind på scenen, og vi er helt sikre på, at Audi vil være utroligt tilfredse med den velkomst, de vil få.”

Jakob afslører samtidig, at det nye samarbejde kommer på baggrund af gode resultater på det seneste. Herunder især Counter-Strike: Global Offensive mandskabet Astralis, der lige nu ses som værende verdens bedste.

“Det hele er gået op i en højere enhed, da hverken det sportslige i Astralis eller det kommercielle setup i RFRSH Entertainment har set stærkere ud end netop nu. Vores første lille “undercover” hint om aftalen på Twitter fik mere end 100.000 impressions på 2 timer, og vi glæder os til at vise Audi og alle vores fans, hvad det her bliver til efterhånden, som samarbejdet tager form.”

Som allerede hintet i ovenstående er der lækre ting i vente. Holdet er i skrivende stund at finde i USA, hvor de så småt forbereder sig til søndag, når de skal spille første kamp ved ELEAGUE Major mod GODSENT klokken 23:30.